**ชัง ซ็อง-แท็ก** (อักษรโรมัน: *Jang Sung-taek*; 2 กุมภาพันธ์ ค.ศ. 1946 – 12 ธันวาคม ค.ศ. 2013) เป็นบุคคลสำคัญในการปกครองประเทศเกาหลีเหนือ และเป็นสามีของพลเอกหญิง คิม คย็อง-ฮี (Kim Kyong-hui) อาผู้หญิงของคิม จ็อง-อึน (Kim Jong-un) ผู้นำสูงสุดของประเทศ

ชัง ซ็อง-แท็ก เคยเป็นรองประธานคณะกรรมการกลาโหมแห่งชาติ (National Defence Commission) ตำแหน่งซึ่งถือกันว่าเป็นรองแต่เพียงผู้นำสูงสุด แม้ว่าขอบเขตอำนาจหน้าที่ที่แท้จริงของเขานั้นยังไม่เป็นที่แน่ชัด แต่ในปี ค.ศ. 2008 ชาวเกาหลีใต้ซึ่งเป็นข้าราชการและนักวิชาการด้านเกาหลีเหนือสันนิษฐานว่า เขาอาจเคยเป็นผู้นำโดยพฤตินัยระหว่างที่คิม จ็อง-อิล (Kim Jong-il) ป่วยและหลังจากที่คิม จ็อง-อิล ตาย เชื่อกันว่า เขาได้เลื่อนเป็นพลเอกชั้นจัตวาระหว่างที่คิม จ็อง-อิล ตาย ดังที่ปรากฏจากเครื่องยศซึ่งเขาสวมไปเคารพศพคิม จ็อง-อิล ชัง ซ็อง-แท็ก ยังนับว่าเป็น "กุนซือมือฉกาจ" ของคิม จ็อง-อิล ด้วย

ในเดือนธันวาคม ค.ศ. 2013 เขาถูกกล่าวหาอย่างปัจจุบันทันด่วนว่า คิดต่อต้านการปกครอง และถูกถอดจากยศฐาบรรดาศักดิ์ทั้งหมด แล้วถูกอัปเปหิจากพรรคแรงงานเกาหลี (Workers' Party of Korea) นอกจากนี้ ยังมีคำสั่งให้ลบเขาออกจากความทรงจำ ทำลายภาพถ่ายในสื่อราชการของเขาเป็นการย้อนหลัง และใช้กรรมวิธีดิจัทัลลบภาพของเขาที่ปรากฏอยู่กับผู้นำเกาหลี ครั้นวันที่ 13 ธันวาคม ค.ศ. 2013 สื่อรัฐบาลเกาหลีเหนือแถลงว่า เขาถูกประหารชีวิตแล้ว

การปลด จับกุม และประหารชีวิต
----------------------------

ชัง ซ็อง-แท็ก ถูกขับจากพรรคแรงงานเกาหลีอย่างเป็นทางการเมื่อวันที่ 8 ธันวาคม ค.ศ. 2013 ก่อนหน้านี้ ภาพของเขาในข่าวซึ่งออกอากาศทางโทรทัศน์เกาหลีเหนือเมื่อเดือนตุลาคม ค.ศ. 2013 ถูกทำให้มัวและตัดต่อทิ้งไปเมื่อนำมาฉายอีกครั้งในวันที่ 7 ธันวาคม ค.ศ. 2013 หน่วยสืบราชการลับแห่งชาติ (National Intelligence Service) รายงานเป็นครั้งแรกเมื่อวันที่ 3 ธันวาคม ค.ศ. 2013 ว่า ชัง ซ็อง-แท็ก ถูกถอดจากตำแหน่ง เชื่อกันว่า อี ย็อง-ฮา (Lee Yong-ha) กับชัง ซู-กี (Jang Soo-kee) คนสนิทของเขา ถูกประหารชีวิตเมื่อเดือนพฤศจิกายน ค.ศ. 2013 และนับแต่นั้นก็ไม่เห็นเขาในที่สาธารณะอีก มีรายงานว่า อี ย็อง-ฮา ถูกประหารด้วยข้อกล่าวหาว่า ใช้อำนาจหน้าที่ไม่ทางมิชอบ ส่วนชัง ซู-กี นั้นเพราะถูกพิพากษาว่า มีความผิดฐานพยายามจัดตั้งฝ่ายการเมืองใหม่เพื่อล้มล้างระบอบปัจจุบัน

ในเวลาที่เกาหลีเหนือแถลง ณ วันที่ 8 ธันวาคม ค.ศ. 2013 ว่า ชัง ซ็อง-แท็ก ถูกขับนั้น ปรากฏว่า เป็นมติของคณะกรรมการบริหารพรรค ในโอกาสนั้น เขายังถูกกล่าวหาว่า กระทำ "การอันเป็นปฏิปักษ์ต่อฝ่ายการเมือง เป็นการต่อต้านพรรค" รวมถึง ลอบประเวณีกับสตรี มี "ใจมักใหญ่ใฝ่สูงทางการเมือง" สร้างความอ่อนแอให้แก่ "แนวทางที่พรรคมีต่อองค์กรตุลาการ อัยการ และความมั่นคงของประชาชน" กับทั้งยังขัดขวาง "เศรษฐกิจของชาติ"

ชัง ซ็อง-แท็ก ถูกจับคาที่ประชุมคณะกรรมการบริหารพรรค และการจับกุมนี้ถ่ายทอดสดทางโทรทัศน์ด้วย โดยมีการพรรณนาว่า เป็น "การปลดสมาชิกตระกูลคิมและพรรคพวกอันโจ่งแจ้งที่สุดในประวัติศาสตร์" นี้ยังเป็นครั้งแรกนับแต่คริสต์ทศวรรษที่ 1970 ซึ่งข้าราชการการเมืองชั้นผู้ใหญ่ถูกจับกุมอย่างเปิดเผยท่ามกลางการประชุมพรรคการเมืองโดยถ่ายทอดสดทางโทรทัศน์

สื่อจีนตั้งข้อสังเกตว่า ความล่มจมของชัง ซ็อง-แท็ก สื่อว่า ความพยายามของเขาในอันที่จะให้ความสำคัญแก่การพัฒนาเศรษฐกิจนั้นถูกเพิกเฉย และนโยบายทหารนำได้รับการสนับสนุนขึ้นมาในเกาหลีใต้

วันที่ 12 ธันวาคม ค.ศ. 2013 สื่อราชการเกาหลีใต้รายงานว่า ชัง ซ็อง-แท็ก ถูกประหารชีวิตแล้ว โดยระบุว่า "นายชัง สวะสถุลไร้สกุล เลวทารุณยิ่งกว่าหมา ทำชั่วช้าสารพัดต้องถูกแช่งชักเป็นสามเท่า หน้าซื่อใจคดทรยศหักหลังความไว้วางใจอันลึกซึ้งและความรักประดุจบิดามารดาเปี่ยมด้วยไมตรีเป็นที่ยิ่งซึ่งพรรคและหัวหน้าพรรคได้มีให้" คำแถลงซึ่งมีเนื้อความ 2,700 คำนั้นร่ายรายละเอียดข้อกล่าวหาตลอดจนข้อหาอื่น ๆ เช่น เอารูปปั้นหินแกรนิตของผู้นำสูงสุดไปวางไว้ใน "หลืบมืด" และ "ปล่อยให้แบบแผนชีวิตแบบทุนนิยมอันถอยเข้าคลองของตนเองนั้นลุกลามมาถึงสังคมเราได้ โดยยังให้แพร่หลายในหมู่ญาติสนิทมิตรสหายซึ่งสื่ออันลามกจกเปรตทุกประเภท" ทั้งในยามที่มีการอ่านถ้อยแถลงของคิม จ็อง-อึล นั้นก็ยัง "ไม่เต็มใจปรบมือ ถือเป็นการทำให้เราเหล่าไพร่ฟ้าข้าแผ่นดินต้องเจ็บท้องข้องใจ"

ในเหตุการณ์นี้ ประเทศเกาหลีใต้ ประเทศญี่ปุ่น สหราชอาณาจักร และสหรัฐอเมริกา ได้แสดงความกังวลและความสงสัยต่อปัญหาความระส่ำระสายของประเทศเกาหลีเหนือ

อ้างอิง
-------

1. ↑  "장성택(張成澤)" (ภาษาเกาหลี). Information Center on North Korea, Ministry of Unification, Republic of Korea. คลังข้อมูลเก่าเก็บจากแหล่งเดิมเมื่อ 2012-02-08. สืบค้นเมื่อ 20 August 2007.
2. ↑  "North Korean media confirms promotion of Jang Song-thaek to senior post". *Yonhap News*. 13 December 2007. สืบค้นเมื่อ 3 January 2008.
3. ↑  Choe, Sang-hun (7 June 2010). "N. Korea Reshuffle Seen as Part of Succession Plan". *New York Times*.
4. ↑  Ben Webster (8 November 2008). "North Korea 'is being run by Kim Jong Il's brother-in-law'". *The Times*. London. สืบค้นเมื่อ 8 November 2008.
5. ↑  Andrew Salmon; David Blair (28 December 2011). "Kim Jong-il funeral: Kim Jong-un steps up as nation mourns". *Daily Telegraph*. London. สืบค้นเมื่อ 28 December 2011.
6. ↑  "North Korea May Take Action to Jolt Economy, Analysts Say". *The New York Times*. 5 September 2012. สืบค้นเมื่อ 9 January 2013.
7. ↑  "Der retuschierte Onkel". *Der Spiegel*. Hamburg. 10 December 2013. สืบค้นเมื่อ 10 December 2013.
8. 1 2  "North Korea executes Kim Jong Un's uncle". Associated Press. 12 December 2013. สืบค้นเมื่อ 12 December 2013.
9. 1 2  Foster-Carter, Aidan (9 December 2013). "Family affair: Kim Jong Un wipes his uncle from North Korea's history". *The Guardian*. สืบค้นเมื่อ 10 December 2013.
10. ↑  "North Korean leader's powerful uncle dismissed – Seoul media". *Reuters*. 3 December 2013. คลังข้อมูลเก่าเก็บจากแหล่งเดิมเมื่อ 2013-12-07. สืบค้นเมื่อ 2013-12-14.
11. ↑  "North Korean leader's uncle likely removed from power: spy agency". *Yonhap*. South Korea. 3 December 2013.
12. ↑  Where Is Kim Jong-un? *Chosun*. 6 December 2013.
13. ↑  N Korea film 'edits out dismissed uncle Chang Song-thaek' *BBC*. 7 December 2013. 13 December 2013.
14. ↑  "Report on Enlarged Meeting of Political Bureau of Central Committee of WPK". *Korean Central News Agency*. North Korea. 8 December 2013. คลังข้อมูลเก่าเก็บจากแหล่งเดิมเมื่อ 2017-03-04. สืบค้นเมื่อ 8 December 2013.
15. ↑  "Jang Song Thaek purge confirmed amid rumors of his execution". *NK News*. 9 December 2013. สืบค้นเมื่อ 9 December 2013.
16. ↑  "Jang Arrested on State Television". *Daily NK*. South Korea. 9 December 2013. คลังข้อมูลเก่าเก็บจากแหล่งเดิมเมื่อ 2013-12-13. สืบค้นเมื่อ 9 December 2013.
17. ↑  Jang's fall won't exert significant influence on East Asian dynamics *Global Times* 9 December 2013
18. ↑  
North Korea Says Kim’s Uncle Executed *The New York Times* 12 December 2013
19. ↑  Alastair Gale (12 December 2013), What North Korea Said About Jang Song Thaek *The Wall Street Journal*
20. ↑  "International concern over N Korea execution". Al Jazeera. 12 December 2013. สืบค้นเมื่อ 14 December 2013.

  


| * ด
* ค
* ก
ตระกูลคิมแห่งเกาหลีเหนือ |
| --- |
| 
* **คิม อิล-ซ็อง** (1912–1994)
* **คิม จ็อง-อิล** (1941–2011)
* **คิม จ็อง-อึน** (1984–)

 |
| รุ่นที่ 1 | 
* คิม ฮย็อง-จิก (บิดา คิม อิล-ซ็อง)
* คัง พัน-ซ็อก (มารดา คิม อิล-ซ็อง)

 |
| รุ่นที่ 2 | 
* คิม จ็อง-ซุก (ภรรยาคนแรกของ คิม อิล-ซ็อง, มารดา คิม จ็อง-อิล)
* คิม ย็อง-จู (น้องชาย คิม อิล-ซ็อง)
* คิม ซ็อง-แอ (ภรรยาคนที่สองของ คิม อิล-ซ็อง)

 |
| รุ่นที่ 3 | 
* ฮง อิล-ช็อน (ภรรยาคนแรกของ คิม จ็อง-อิล, หย่า)
* ซ็อง ฮเย-ริม (อนุภรรยาคนแรกของ คิม จ็อง-อิล)
* คิม มัน-อิล (น้องชาย คิม จ็อง-อิล)
* ชัง ซ็อง-แท็ก (พี่เขย คิม จ็อง-อิล)
* คิม คยอง-ฮุย (น้องสาว คิม จ็อง-อิล)
* คิม ย็อง-ซุก (ภรรยา คิม จ็อง-อิล)
* โค ยง-ฮี (อนุภรรยาคนที่สองของ คิม จ็อง-อิล, มารดา คิม จ็อง-อึน)
* คิม พย็อง-อิล (น้องชายต่างมารดา คิม จ็อง-อิล)
* คิม อก (อนุภรรยาคนที่สามของ คิม จ็อง-อิล)

 |
| รุ่นที่ 4 | 
* คิม ยอ-จ็อง (น้องสาว คิม จ็อง-อึน)
* คิม จ็อง-ช็อล (พี่ชาย คิม จ็อง-อึน)
* คิม ซ็อล-ซง (พี่สาวต่างมารดา คิม จ็อง-อึน)
* คิม จ็อง-นัม (พี่ชายต่างมารดา คิม จ็อง-อึน)
* รี ซ็อล-จู (ภรรยา คิม จ็อง-อึน)

 |
| รุ่นที่ 5 | 
* คิม จู-เอ (บุตรสาว คิม จ็อง-อึน)
* คิม ฮัน-ซ็อล (บุตรชาย คิม จ็อง-นัม)

 |
| *หมายเหตุ: เฉพาะบุคคลที่สำคัญ* |